TITTEL Intens investeringsvilje

INGRESS I 2014 og 2015 kjøpte KLP Eiendom Trondheim, næringsareal for smått utrolige 3,470 milliarder kroner her i byen. 

TEKST OG FOTO Jan-Are Hansen

Totalt forvalter KLP  Eiendom (Kommunal Landspensjonskassen) i Trondheim, nå næringseiendom til en verdi av 6,066 milliarder kroner. Med andre ord så har avdelingen mer enn doblet verdien på eiendomsporteføljen sin på bare to år.

To travle år
I Trondheimskontoret på Moholt er administrerende direktør Sigfred Ekle tydelig på strategien som er lagt.
- Vi skal være den ledende innen verdiskapning gjennom investering, utvikling og utleie av fast eiendom. Det er i tråd med den overordnede strategien for kapitalplassering som gjelder i KLP, sier Ekle til Midtpunkt.
- Dere har ikke ligget på latsiden investeringsmessig de to siste årene?
- Nei, det er sikkert. Det har helt klart vært de travleste årene siden oppstarten i Trondheim i 1988, smiler han.
KLP ble opprinnelig etablert som Trondheim Næringsbygg. Først med Trondheim kommune som eneaksjonær. De neste årene kom stadig flere eiere inn i bildet. I 2001 ble virksomheten et heleid datterselskap av KLP Eiendom.
- Per i dag så har vi 307.000 kvadratmeter næringsbygg fordelt på 27 eiendommer. I tillegg kommer byggeprosjekter i reserve til en en verdi av omlag 1 milliard kroner, legger han til.

Stolt av Teknobyen
Store oppkjøp siden 2014 til tross - det er egenutviklingen av Teknobyen siden 1997 som kanskje er den gjeveste juvelen i porteføljen.
- Dette har vært vårt strategiske satsingsområde for realisering av nybygg i Trondheim, i egen regi. Det har blitt en bydel som vi er veldig stolte av, sier Ekle.
Teknobyen Innovasjonssenteret - det første byggetrinnet - stod ferdig i 2002. Deretter fulgte rehabilitering av Teknostallen i 2004 og Miljøbygget i 2009. Abels Hus som er den hittil siste delen, skal etter planen stå ferdig i mars 2017.
- Abels Hus blir det så langt største av de fire byggene med sine 18.500 kvadratmeter. Alt i alt blir Teknobyen på over 60.000 kvadratmeter når Abels Hus åpner dørene, sier Ekle.
Siste byggtrinn er regulert til 20.000 kvadratmeter kontorer, undervisning og planlegges 
igangsatt i løpet av en 5-årsperiode.

Svinginger
Det er ikke å stikke under en stol at en ikke ubetydelig del av næringsarealet i Trondheim står og samler støv. Man regner med en overkapasitet på omlag 10 prosent i Trondheim.
- En grunn til bekymring for dere?
- Nei, det vil jeg ikke si. Det er naturlige svingninger her som i andre markeder. Men det er klart at en del utdatert næringsareal med mindre gunstig beliggenhet er vanskeligere å finne leietagere til. Det er ikke noe nytt som sådan.
- Kan man trekke paralleller til boligmarkedet?
- Det er kanskje noen av de samme mekanismene, men totalt sett så er det to helt forskjellige verdener.

Foran skjema
For øyeblikket er balansen mellom tilbud og etterspørsel god. I hvert fall når det gjelder kontorareal.
- Det er også det segmentet vi har investert tyngst i, sier Ekle.
- Hvordan er ståa for Abels Hus i Teknobyen et drøyt år før det står ferdig?
- Per i dag så har vi en utleiegrad på 77 prosent. Vi ligger litt foran skjema. Asplan Viak, HEMIT og Norsk Helsenett er noen av de største aktørene som er på vei inn, forteller Ekle.
En generell trend i Trondheim har vært en avskalling av næringsarealtilbydere der store aktører som EC Dahls eiendom, Koteng og KLP tar markedsandeler og konsoliderer posisjonene sine på bekostning de mindre.
- Det er nok en trend som vil forsterke seg, mener han.

2400 kroner per kvm
KLP Eiendom er i dag en av landets største eiendomsbesittere med over 2,5 millioner kvadratmeter fordelt på kontor- og næringslokaler, kjøpesentre, hoteller og festetomter til en verdi av 56 milliarder kroner.
- Skiller Trondheim seg ut på noen måte?
- Jeg vil si at byen er mindre prissensitiv enn for eksempel Oslo. Spennet i kvadratmeterprisen på leie av næringsareal er heller ikke så stort her, mener Ekle.
Konkurransedyktig utleiepris i Trondheim ligger ved inngangen av 2016 i sjiktet 1800-2200 kroner. Avvik  forekommer selvsagt i begge ender.
- Hva er det dyreste dere har i porteføljen?
- Hmm, det må nok bli arealer i det nye Adressabygget i Verftsgata 2. Da snakker vi over 2400 kroner for de aller bestekvadratemeterene, avslutter Ekle.

BILDETEKST Administrerende direktør Sigfred Ekle i KLP Eiendom Trondheim, investerte i næringsareal for 3,470 milliarder kroner i 2014 og 2015.

FAKTA1 Eiendommer ervervet i 2014-2015:
Handelshøgskolen    453 mill kr
Verftsgt 2    540 mill kr
Bilanlegg Rosten    295 mill kroner
Tempeveien 22    45 mill kroner
Ranheimsveien 10    138 mill kroner
Solsiden    1.350 mill kroner
Ferjemannsveien 10    525 mill kroner
Abels Hus - Teknobyen    125 mill kroner

FAKTA2 Om KLP
...kommer en boks her i løpet av fredag